[{"text_idx": "#000000", "text": "Sumina zabaldu zen Euskal Herriko bazter guztietara 2016ko sanferminetako eraso sexistaren epaiaren berri jakin orduko. Eta oraindik ezin onarturik gaude. 18 urteko gazte bat, hiru metro koadroko gelatxo batean bost gizon heldu eta indartsuagoren artean behin eta berriz bortxatu, bideoz grabatu, emakumeari mugikorra lapurtu eta segituan kalean bakarrik negar batean abandonatuta, ez baita biolentzia Espainiako \u201cJustiziaren\u201d begietara. Une hartan biktimak ez ei zielako behar bezala aurre egin. Eta, gainetik, hiru epaileetako batek bortxatzaileentzat absoluzioa eskatu du bortxaketaren irudietan \u201cemakumeari eszitatuta\u201d antzematen zitzaiolako. Matxismoa arazo estrukturala dela esaten urteak daramatza feminismoak. Horren frogarik gordin eta gardenena da kasu hau. \u201cGerra\u201d hasi besterik ez da egin. Irudian: Irun\u0303eko epaitegiaren aurrean bildutakoak epaia publiko egin zenean."}]